کتب خانہ محمدیہ (جامع مسجد ممبئی)

**کتب خانہ محمدیہ (جامع مسجد ممبئی)** ممبئی کی تاریخی جامع مسجد کے احاطے میں واقع ایک قدیم اور معروف علمی و تحقیقی کتب خانہ ہے۔ اس لائبریری کا شمار ہندوستان کے اہم دینی و علمی کتب خانوں میں ہوتا ہے، جس میں تقریباً 14 ہزار قیمتی مطبوعات اور ڈیڑھ ہزار نادر و نایاب مخطوطات محفوظ ہیں۔

## تاریخ و قیام
**کتب خانہ محمدیہ** کا قیام 1903ء میں عمل میں آیا۔ اس کی عمارت جامع مسجد کی پہلی منزل پر واقع ہے۔ یہ کتب خانہ اپنے قیام کے بعد سے علما، محققین اور طلبہ کے لیے علمی تحقیق کا ایک فعال مرکز رہا ہے۔

اس لائبریری کی ازسرِنو تجدید 2013ء میں ہوئی جس کے دوران تمام کتابوں کو ترتیب دے کر محفوظ کیا گیا۔ **مفتی محمد اشفاق قاضی** کی نگرانی میں قدیم و قیمتی کتابوں اور مخطوطات کی علاحدہ فہرست سازی عمل میں لائی گئی۔

## مجموعہ و مخطوطات
اس کتب خانے میں تقریباً 14 ہزار مطبوعات اور ڈیڑھ ہزار نادر و نایاب مخطوطات محفوظ ہیں۔ ان میں سے متعدد ایسے عربی، فارسی اور اردو مخطوطات شامل ہیں جو تاحال غیر مطبوعہ ہیں۔
یہاں **علامہ ابن رشد** کے علمی کاموں کے بھی بعض نادر نسخے موجود ہیں اور متعدد کتابوں کے پہلے ایڈیشن بھی محفوظ ہیں۔

**ڈاکٹر حامد اللہ ندوی** نے لائبریری کے مخطوطات کی مفصل فہرست تیار کی ہے، جسے جدید تحقیقی انداز میں مرتب کیا گیا۔
ناظم کتب خانہ **مفتی محمد اشفاق قاضی** کے مطابق ان مخطوطات اور مطبوعات کی ابتدائی فہرست 1922ء میں **مولانا یوسف کھٹکھٹے** نے مرتب کی تھی، بعد ازاں 1956ء میں **ڈاکٹر حامد اللہ ندوی** نے اردو مخطوطات کا تفصیلی تعارف پیش کیا، جبکہ 2011ء میں عربی مخطوطات کی نئی فہرست تیار کی گئی۔

## جدید ڈیجیٹل نظام
گذشتہ چند برسوں میں لائبریری کی ازسرِ نو ترتیب کے ساتھ ساتھ اس کے تمام نادر و نایاب ذخیرے کو اسکین کر کے ڈیجیٹل شکل میں محفوظ کر دیا گیا ہے، جس کے نتیجے میں یہ اب ایک جدید ڈیجیٹل لائبریری کی صورت اختیار کر چکی ہے۔
جامع مسجد ٹرسٹ کے چیئرمین **شعیب خطیب** کے مطابق، ریسرچ اسکالرز کو ان کتابوں کی پی ڈی ایف فراہم کی جاتی ہے تاکہ تحقیق کا عمل آسان بنایا جا سکے۔

## علمی و سماجی اہمیت
جامع مسجد کے تحت **مدرسہ محمدیہ** بھی کام کرتا ہے جو قدیم دینی روایت کو برقرار رکھے ہوئے ہے۔
یہ لائبریری علما، طلبہ اور محققین کے لیے ایک خاموش مگر فعال مرکز ہے۔ ہر سال مختلف مقاصد کے تحت ملک بھر سے محققین یہاں آ کر مطالعہ اور تحقیق کرتے ہیں۔

## تجدید و بحالی
1970ء کی دہائی میں یہ کتب خانہ غیر منظم حالت میں تھا، لیکن بعد میں جامع مسجد ٹرسٹ کے تحت اس کی مکمل تجدید کی گئی۔ **مفتی محمد اشفاق قاضی** اور ان کے رفقا نے کتابوں کی جلدسازی، مرمت اور ترتیب میں کلیدی کردار ادا کیا۔
## کتب خانہ محمدیہ کے اردو مخطوطات کی فہرست
**کتب خانہ جامع مسجد ممبئی میں اردو مخطوطات** کے نام سے جامع مسجد کے اردو مخطوطات کا ایک تعارفی سلسلہ **نوایئ ادب بمبئی'' کے ضمیمے کے طور پر شائع ہونا شروع ہوا تھا۔ جس کو بعد میں اسی نام سے **انجمنِ اسلام اردو ریسرچ انسٹی ٹیوٹ** نے کتابی صورت میں شائع کیا۔ یہ فہرست مفید تھی لیکن جامع نہیں تھی۔کیونکہ جب یہ کام شروع کیا گیا تو کتب خانے کی حالت ناگفتہ بہ تھی۔ کچھ عرصے بعد **عبدارحیم پالوبا** اس کے منتظم بن کے آئے تو انھوں نے کتب خانے کو بہترین حالت میں لانے کی کامیاب کوشش کی۔ اور ان ساری کوششوں کے بعد عقدہ کھلا کہ وہ فہرست جو کتابی صورت میں شائع کرائی گئی، اصل مخطوطات کا ایک تہائی حصہ تھی۔

سو اس کمی کو پورا کرنے کے لیے دوسری [[کتاب]] **کتب خانہ جامع مسجد کے اردو مخطوطات** کے عنوان سے **ڈاکٹر حامداللہ ندوی** نے لکھی جو **کوکن اردو رائٹرز گلڈز** کے زیرِ اہتمام، **ماڈرن پبلشنگ ہاؤس نئی دہلی** نے 1990ء میں شائع کی۔ یہ [[کتاب]] **کتب خانہ محمدیہ''' کے اردو مخطوطات کی تین سو صفحات کی مکمل وضاحتی فہرست پہ مبنی ہے۔
 
## حوالہ جات